P R E D K L A D A C I A         S P R Á V A

	Záručný a úverový výbor Ministerstva financií Slovenskej republiky na svojom  zasadaní dňa 16. augusta 2002 prerokoval a odporučil predložiť na rokovanie Vlády Slovenskej republiky návrh na prevzatie štátnej záruky Vládou Slovenskej republiky za bankový úver na financovanie environmentálnych projektov zo zdrojov Európskej investičnej banky pre Slovenskú záručnú a rozvojovú banku, štátny peňažný ústav (SZRB). Odporúčania Záručného a úverového výboru Ministerstva financií Slovenskej republiky sú zapracované v predkladanom materiále v zmysle záverov zasadania výboru.

	 	Štátna záruka je požadovaná na úverovú linku z Európskej investičnej banky (EIB) na obdobie rokov 2002 až 2007 v celkovom objeme finančných prostriedkov 30 mil. EUR, z toho v roku 2002 je plánované čerpanie vo výške 9 mil. EUR, t.j. cca 400 mil.Sk a  v jednotlivých rokoch sú navrhnuté tranže čerpania úveru nasledovne:

Úverová linka EIB 30 mi. EUR

Čerpanie finančných prostriedkov z EIB v mil. EUR:

rok 2002     rok 2003      rok  2004      rok 2005     rok 2006      rok 2007      Spolu:

     9,0              7,0             7,0               7,0              -                -                     30,0  
v 12/2002

	po prepočítaní na slovenské koruny  (pri kurze 1 EUR = 45,- Sk): 

Čerpanie finančných prostriedkov z EIB v mil. Sk:

rok 2002    rok 2003      rok 2004     rok 2005      rok 2006       rok 2007        Spolu:

    405,0          315,0           315,0           315,0             -             -                   1 350,0
v 12/2002

Doba splatnosti úveru je maximálne 25 rokov. Odklad splátok istiny môže byť maximálne 7 rokov odo dňa prvého čerpania úveru.

Úroková sadzba je fixná pre korunové úvery 7,00%, stanovená na základe nákladového úroku EIB ( s rizikom zmeny úrokovej sadzby), ostatných nákladov, rizika nesplácania úverov a kurzovým rizikom, pričom je v právomoci SZRB rozhodnúť o zmene úrokovej sadzby. 

	SZRB pripravuje financovanie environmentálnych projektov aj prostredníctvom Nórskej investičnej banky (NIB) v celkovom objeme 10 mil. EUR a čerpania v jednotlivých rokoch sa uvažujú nasledovné:

Úverová linka z NIB 10 mil. EUR

Čerpanie finančných prostriedkov z NIB v mil. EUR:

rok 2002         rok 2003       rok 2004           Spolu:

    1,0                    5,0               4,0                 10,0

po prepočítaní na slovenské koruny  (pri kurze 1 EUR = 45,- Sk): 
                                
Čerpanie finančných prostriedkov z NIB v mil. Sk:

rok 2002        rok 2003       rok 2004            Spolu:

    45,0               225,0           180,0               450,0

	SZRB zapracovala do predkladaného materiálu aj odporúčania Ministerstva financií Slovenskej republiky a Ministerstva životného prostredia Slovenskej republiky ( príloha). 

	Cieľom projektu je ponúknuť finančné prostriedky miestnym samosprávam, obecným podnikom a vodárenským spoločnostiam na spolufinancovanie investičných akcií v oblasti zásobovania vodou, odkanalizavania a čistenia odpadových vôd.  Nástrojom pre dosiahnutie aktivizácie zdrojov miestnych samospráv a súkromných zdrojov do tejto oblasti environmentálneho sektora je využitie predvstupového nástroja ISPA v súlade s nariadením Rady (EC) č. 1267/1999 z 21. júna 1999 a neskôr po prijatí Slovenskej republiky do Európskej únii i participácia na projektoch spolufinancovania z Kohézneho fondu EÚ. V súlade s vyššie uvedeným cieľom a nástrojom budú formou úverovej linky z Európskej investičnej banky prostredníctvom Slovenskej záručnej a rozvojovej banky spolufinancované na báze návratného financovania len tie projekty, ktoré svojim dopadom budú v súlade s požiadavkami európskeho práva na životné prostredie. Alokácia podpory zo zdrojov Európskeho spoločenstva v rámci programu ISPA pre SR predstavuje 25 mil. EUR ročne v závislosti na kvalite a počte pripravovaných projektov. Projekty budú podporené aj národnými zdrojmi ( štátny rozpočet, rozpočty vyšších územných celkov, obcí) pri dodržaní ustanovení zákona NR SR č. 303/1995 Z.z. o rozpočtových pravidlách v znení neskorších predpidsov a zo zdrojov konenčného prijímateľa ( vlastné zdroje, úvery). Podpora zo štátneho rozpočtu má formu nenávratnej priamej  pomoci ( maximálne 25% z celkových oprávnených nákladov na projekt) a návratnej pomoci. Úverové zdroje max. do výšky 25% z celkových nákladov na projekt z EIB budú viazané štátnou zárukou. Stanovisko Ministerstva financií SR je súčasťou žiadosti o finančnú pomoc. Pred podpisom tzv. „finančného memoranda“, ktorým bude schválený finančný plán projektu a zdroje ISPA. Už v štádiu podania žiadosti o prostriedky ISPA Európskej komisii musí mať predkladateľ projektu úverový prísľub banky na spolufinancovaní projektu.

	Ministerstvo životného prostredia prijalo Národný program prijatia acguis – NPAA 1999 / aktualizovaný NPAA 2000/, kde je identifikované množstvo úloh, ktoré musí Slovenská republika splniť v oblasti životného prostredia do svojho vstupu do EÚ. Znamená to mobilizáciu všetkých dostupných zdrojov podľa vytypovaných finančne náročných smerníc EÚ. Oblasťami, do ktorých je potrebné najviac investovať sa týkajú zabezpečenia zásobovania vodou a odkanalizovania miest a obcí, oblasť nakladania s tuhým odpadom a ochrana ovzdušia pred emisiami znečisťujúcich látok. Projekty, ktoré budú viesť k plneniu záväzku SR a implementácie smerníc EÚ, budú  predmetom poskytovania úverov. Vzhľadom na nepriaznivú situáciu v oblasti životného prostredia je nevyhnutné začať s týmto spôsobom financovania za spoluúčasti žiadateľa. 

	Zároveň je dôležité spomenúť, že riešenie environmentálnych problémov patrí k hlavným podmienkam vstupu Slovenskej republiky do Európskej Únie.

								             Príloha predkladacej správy

PRIPOMIENKOVÉ    KONANIE

1.	Prípadné kurzové riziko.

Na základe skúseností s inými zahraničnými úverovými linkami je prepočet úrokovej sadzby odvodený od pohyblivej úrokovej sadzby pre EUR na euro – zónovom  medzibankovom trhu. 
Časť kurzového rizika je prenesená do úrokovej sadzby pre konečného dlžníka a čiastočne bude SZRB kurzové riziko eliminovať hedgingom. V cene úverov pre konečného dlžníka je zakalkulovaný nákladový úrok EIB ( s rizikom zmeny úrokovej sadzby), ostatné náklady, riziko nesplácania úverov a kurzové riziko.

2.	Prístup k rozhodovaniu o type úrokovej sadzby pre jednotlivé tranže.

Pred každou tranžou EIB prijme písomnú žiadosť SZRB, v ktorej bude stanovená aj výška úrokovej sadzby. Postupy vyplácania úveru (čerpania každej tranže) a s tým súvisiace stanovenie úrokovej sadzby je uvedené vo finančnej zmluve  medzi EIB a SZRB, čl.1.02, ktorá je   súčasťou predkladaného materiálu na rokovanie Záručného a úverového výboru MF SR ( viď príloha č.10). 

3.	Preukázanie prepočtov predikovanej primeranosti vlastných zdrojov podľa súčasných platných podmienok Národnej banky Slovenska s vyjadrením podriadeného dlhu podľa predikovaného vyplácania tranží, tzn. do roku 2006. 

Prepočet vplyvu úverových liniek EIB, NIB na súvahu a na hospodársky výsledok ( viď príloha č.3)   je   priložený    k   podnikateľskému   zámeru    SZRB,   ktorý  je    súčasťou predkladaného materiálu na rokovanie Záručného a úverového výboru MF SR.

4.	Kapitálová primeranosť

Uvedené údaje v prílohe č. 3 podnikateľského zámeru SZRB abstrahujú od zvyšovania kapitálu zo zdrojov zakladateľa a preto aj hodnoty kapitálovej primeranosti sú na úrovni 8 %. Je zrejmé, že požiadavka vlády a podnikateľskej verejnosti na objemy  aktívnych obchodov je realizovateľná iba pri aktívnej úlohe akcionára v oblasti navyšovania základného imania, nakoľko zvyšovanie kapitálu iba zo zisku nie je postačujúce. Projekcie kapitálovej primeranosti uvedené v súvahe budú mať dopad na finančný a obchodný plán i na organizáciu riadenia banky.

5.	Návrh záručnej zmluvy

Záručná zmluva, konečná verzia, pred podpisom bude korigovaná a budú v nej zohľadnené odporúčania Záručného a úverového výboru Ministerstva financií Slovenskej republiky.